**Condițiile de acordare**

a ajutorului pentru încălzirea locuinței și a suplimentului pentru energie acordat potrivit

Legii nr.226/2021 privind stabilirea măsurilor de protecție socială pentru consumatorul vulnerabil de energie

**Ajutorul pentru încălzire și suplimentul pentru energie se acordă pentru locuința de domiciliu sau reședință**

* **Familia** – soțul, soția precum și alte persoane indiferent dacă între acestea există sau nu relații de rudenie și care au același domiciliu ori reședință
* **Persoana singură** – persoana care a împlinit vârsta de 18 ani , care locuiește singură și nu se mai află în întreținerea părinților
* **Titularul ajutorului** – este reprezentantul familiei sau persoana singură și poate fi după caz : proprietarul locuinței , succesorul de drept al acestuia, titularul contractului de închiriere sau comodat, persoana care a înstrăinat locuința în baza unui contract cu clauză de întreținere sau uzufruct
* **Locuința de domiciliu** **sau de reședință** – locuința aflată în proprietatea titularului ajutorului ori închiriată sau asupra caruia acesta exercită un drept de folosință (comodat) și situată la adresa înscrisă în actele de identitate ale membrilor de familie sau a persoanei singure
* **Venit mediu net lunar** – totalitatea veniturilor nete pe care le realizează persoana singură sau după caz membrii familiei în luna anterioară depunerii cererii, respectiv maxim **1.386 lei/persoană** în cazul **familiei** și **2.053 lei** în cazul **persoanei singure**

La completarea cererii și a declarației pe propria răspundere, solicitantul ajutorului pentru încălzire are obligația de a menționa corect componența familiei, veniturile membrilor acesteia, precum și bunurile mobile și imobile deținute de către toți membrii familiei.

**Atenție !!!**

**În cazul în care membrii familiei sau persoana singură are în proprietate cel puțin unul dintre bunurile cuprinse în lista bunurilor descrise în Anexa la prezenta, aceștia nu pot beneficia de ajutor pentru încălzirea locuinței și a suplimentului pentru energie.**

**Titularii ajutorului pentru încălzirea locuinței și a suplimentului pentru energie, sunt obligați să comunice în scris prin depunerea unei noi declarații pe propria răspundere la sediul Direcției de Asistență Socială , orice modificare intervenită în componența familiei, a veniturilor sau privind bunurile aflate în proprietate, în termen de 5 zile de la data la care a intervenit modificarea.**

**Anexa**

**Lista bunurilor**

ce conduc la excluderea acordării ajutorului pentru încălzire și a suplimentului pentru energie acordate potrivit Legii nr.226/2021

Bunuri imobile

1. Clădiri sau alte spaţii locative în afara locuinţei de domiciliu şi a anexelor gospodăreşti
2. Terenuri de împrejmuire a locuinţei şi curtea aferentă şi alte terenuri intravilane care

depăşesc 1.000 mp în zona urbană şi 2.000 mp în zona rurală.

Bunuri mobile

1. Autoturism/autoturisme şi/sau motocicletă/motociclete cu o vechime mai mică de 10 ani cu excepţia celor adaptate pentru persoanele cu handicap sau destinate transportului acestora sau persoanelor dependente, precum şi pentru uzul persoanelor aflate în zone greu accesibile
2. Mai mult de un autoturism/motocicletă cu o vechime mai mare de 10 ani
3. Autovehicule: autoutilitare, autocamioane de orice fel cu sau fără remorci, rulote, autobuze, microbuze
4. Şalupe, bărci cu motor, scutere de apă, iahturi, cu excepţia bărcilor necesare pentru uzul persoanelor care locuiesc în Rezervaţia Biosferei "Delta Dunării"
5. Utilaje agricole: tractor, combină autopropulsată
6. Utilaje de prelucrare agricolă: presă de ulei, moară de cereale
7. Utilaje de prelucrat lemnul: gater sau alte utilaje de prelucrat lemnul acţionate hidraulic, mecanic sau electric.

Depozite bancare

1. Depozite bancare cu valoare de peste 3.000 lei, cu excepţia dobânzii.

Terenuri/animale şi/sau păsări

1. Suprafeţe de teren, animale şi păsări a căror valoare netă de producţie anuală depăşeşte suma de 1.000 euro pentru persoana singură, respectiv suma de 2.500 euro pentru familie.